Geweld teen vroue, kinders ‘onaanvaarbaar hoog’Bheki Cele (Foto: Kopan o Tlape, Verskaf) “Die tydperk van April tot Junie wys Suid-Afrika was gevaarlik en grusaam vir vroue en kinders.” Só het Bheki Cele, minister van polisie, Vrydagmiddag gesê tydens die bekendmaking van die land se jongste kwartaallikse misdaadstatistieke. Luidens dié statistieke is altesaam 855 vroue en 243 kinders tussen April en Junie vermoor. In minstens 11 000 klagte van aanranding met die doel om ernstig te beseer wat by polisiestasies aanhangig gemaak is, was vroue die slagoffers. In 1 670 van hierdie sake was kinders betrokke. Verder ondersoek die polisie meer as 1 400 dossiere van poging tot moord waarin vroue en kinders die slagoffers is. Van die kinders wat vermoor is, is ŉ totaal van 19 in onderrigsentrums vermoor. Daar is ook altesaam 67 verkragtings by skole aangemeld. Moord Altesaam 6 424 moorde is tussen April en Junie vanjaar gepleeg. Cele het sy kommer uitgespreek oor die getal moorde wat steeds toeneem, met 644 meer mense wat vermoor is (ŉ 11,5% toename) in vergelyking met dieselfde tydperk verlede jaar. Die meeste moorde, 1 623, is in KwaZulu-Natal aangemeld, gevolg deur Gauteng met 1 490 en die Oos-Kaap met 1 200 moorde. In Limpopo (-14,1%), Mpumalanga (-2,5%) en die Noord-Kaap (-5,8%) was daar ŉ afname in moorde. Die statistieke skep ŉ donker prentjie van 11 uit elke 100 000 mense in Suid-Afrika (sowat 6 600 uit 60 miljoen mense) wat teen die huidige koers vermoor word. Die statistieke dui daarop dat die Oos-Kaap die hoogste moordsyfer het, met 18 moorde per 100 000 mense, gevolg deur KwaZulu-Natal met 14 moorde per 100 000 mense. Cele sê die hoofmotiewe vir moord is argumente en misverstande, gevolg deur vergelding en wraakmoorde. Altesaam 18 polisiebeamptes is in hierdie tydperk vermoor. Dit is 13 minder polisiebeamptes as gedurende hierdie oorsigtydperk verlede jaar. Altesaam 176 bendeverwante moorde, waarvan 161 in die Wes-Kaap, is aangeteken en 90 taxi-moorde is regoor die land aangemeld. In 2 766 (meer as ŉ derde) van die moorde wat aangemeld is, is ŉ vuurwapen gebruik, gevolg deur 935 gevalle waarin ŉ mes gebruik is en 100 gevalle waarin slagoffers met ’n klip of baksteen vermoor is. In 912 van die moorde wat in KwaZulu-Natal aangemeld is, is ’n vuurwapen gebruik, gevolg deur Gauteng met 697 moorde en Wes-Kaap met 498 moorde. Cele sê daar was wel ŉ afname in plaasmoorde, volgens dit wat by polisiestasies aangemeld is. Volgens die statistieke is tien plaasmoorde aangemeld, teenoor 14 verlede jaar. Kontakmisdaad Kontakmisdade het oor die algemeen met 4% (2 205 minder kontakmisdade) afgeneem. Die totale seksuele misdrywe het met 6,7% afgeneem – met 847 minder aanklagte wat aangemeld is in vergelyking met dieselfde tydperk verlede jaar. ŉ Totaal van 9 516 verkragtingsake is aangemeld. Dít dui op ŉ afname van sowat 9 050 (4,9%) gevalle vergeleke met die vorige jaar se syfers. Volgens Cele is daar ŉ afname in verkragtings in al die provinsies aangemeld. Van die aangemelde verkragtingsake het 3 780 na bewering in die huise van óf die verkragter óf die slagoffer plaasgevind, gevolg deur 1 546 slagoffers wat in openbare ruimtes, insluitend strate, parke en strande, verkrag is. In die oorsigtydperk is altesaam 286 verdagtes skuldig bevind aan verkragting. Van die 286 skuldigbevindings is 46 van die verkragters tot lewenslange tronkstraf gevonnis. “Terwyl die meerderheid van verkragtings wel agter geslote deure plaasvind en moeilik is om te polisieer, is ons vol vertroue dat dit die speurwerk van die polisie se eenheid vir gesinsgeweld, kinderbeskerming en seksuele misdrywe (FCS) is wat meer verkragtings voorkom. Vandaar die afname in verkragtingsake gedurende die verslagtydperk.” Cele sê reeksverkragters word veral in hul spore gestuit, met 16 verkragters wat by 65 reeks- seksuele misdryfsake betrokke is en wat skuldig bevind is. Hulle sal altesaam 20 lewenslange en 886 jaar tronkstraf opgelê. Luidens die statistieke het die aantal sake van poging tot moord met 8,4% toegeneem terwyl roof met verswarende omstandighede met 4% toegeneem het. Cele sê alkohol- en drankgebruik speel ŉ rol in talle voorvalle van moord, met drank wat by 749 moordsake betrokke was. Altesaam 227 mense is kuierplekke soos tavernes, kroeë, nagklubs of sjebiens vermoor. “In meer as 4 000 sake van aanranding met die doel om ernstig te beseer was drank betrokke. In 1 212 verkragtingsvoorvalle het drank ŉ rol gespeel.”